b'\n_START_ARTICLE_\nJosep Carreras i Coll\n_START_SECTION_\nPrimer paper al Liceu amb onze anys\n_START_PARAGRAPH_\nA l\'edat d\'onze anys, l\'aleshores director del Liceu Joan Antoni P\xc3\xa0mias, encara no se sap ben b\xc3\xa9 per qu\xc3\xa8, el va anar a cercar per fer-lo debutar el 3 de gener de 1958 al Gran Teatre del Liceu, com a soprano mascul\xc3\xad en el paper infantil del narrador Trujaman a El retablo de Maese Pedro de Falla. Fou una magn\xc3\xadfica actuaci\xc3\xb3 que va ser aclamada pel p\xc3\xbablic assistent i per la cr\xc3\xadtica._NEWLINE_Al cap d\'uns dies, el 31 de gener, interpreta un altre paper secundari del segon acte de La Boh\xc3\xa8me de Puccini. Tot i que el primer era m\xc3\xa9s consistent -li va costar tres mesos d\'assaig amb la professora Magda-, el segon, m\xc3\xa9s \xc3\xadnfim, tingu\xc3\xa9 l\'atractiu d\'apar\xc3\xa8ixer en escena al costat de la soprano que un any abans tant havia aplaudit, Renata Tebaldi._NEWLINE_Pr\xc3\xa0cticament un any desp\xc3\xa9s, l\'1 de gener de 1959, torna a fer el paper de nen en l\'\xc3\xb2pera Amunt!, del compositor catal\xc3\xa0 Joan Altisent. Per\xc3\xb2 en aquests moments la veu li comen\xc3\xa7a a fer el t\xc3\xadpic proc\xc3\xa9s de canvi propi de la pubertat i no \xc3\xa9s fins als 18 anys que la veu de nen soprano es converteix en veu de tenor.\n_START_SECTION_\nPreparant la veu\n_START_PARAGRAPH_\nVeient l\'\xc3\xa8xit aconseguit, P\xc3\xa0mias tenia previst estrenar al Liceu l\'\xc3\xb2pera de Gian Carlo Menotti Amahl que tenia com a principal paper una veu infantil. Per\xc3\xb2 la veu de Josep ja havia comen\xc3\xa7at a canviar i no va poder acceptar._NEWLINE_L\'any 1965, la fam\xc3\xadlia pateix una gran trag\xc3\xa8dia amb la mort r\xc3\xa0pida de la seva mare, la dona que durant tots aquells anys l\'havia acompanyat en un abonament els dissabtes a la nit al Liceu. Una d\'aquelles nits de l\'any 1962, va tenir l\'ocasi\xc3\xb3 de sentir l\'\xc3\xb2pera de Verdi Un ballo in maschera interpretada pel gran tenor itali\xc3\xa0 Giuseppe Di Stefano. Des d\'aquell dia es convertiria en un gran fan d\'aquest tenor escoltant les seves gravacions, i potser per aix\xc3\xb2 Carreras aprofund\xc3\xad en l\'expansivitat vocal i en la dicci\xc3\xb3 impecable._NEWLINE_Durant aquest temps, acaba el batxillerat i ingressa a la Universitat de Barcelona per estudiar qu\xc3\xadmica, aconsellat pel seu germ\xc3\xa0 Albert i el seu cunyat Ramir que acabaven de muntar una f\xc3\xa0brica de cosm\xc3\xa8tics. Per\xc3\xb2 despr\xc3\xa9s de dos anys els abandona per concentrar-se en els estudis de cant que no havia deixat.\n_START_SECTION_\nDebut al Liceu\n_START_PARAGRAPH_\nDespr\xc3\xa9s de tres anys al Conservatori del Liceu, seguint la formaci\xc3\xb3 de Francesc Puig, que tamb\xc3\xa9 tingu\xc3\xa9 d\'alumnes a Jaume Aragall i a Enric Serra, Josep es planteja la possibilitat d\'ampliar els seus estudis a It\xc3\xa0lia com feien la majoria de cantants l\xc3\xadrics. Per\xc3\xb2 en aquells moments coneix Joan Ruax, un mestre sense t\xc3\xadtol oficial per\xc3\xb2 amb una gran capacitat did\xc3\xa0ctica que va ser decisiva en la seva formaci\xc3\xb3. De fet, ell mateix l\'ha descrit com el seu pare art\xc3\xadstic._NEWLINE_La primavera del 1969, el mestre Ruax considera que Josep ja est\xc3\xa0 preparat per comen\xc3\xa7ar la seva carrera oper\xc3\xadstica i prepara una audici\xc3\xb3 davant l\'empresari P\xc3\xa0mias que regia la direcci\xc3\xb3 del Liceu. Va cantar una \xc3\xa0ria d\'Alfredo Germont de La Traviata i una altra de Don Jos\xc3\xa9 de Carmen. Per acabar-se de conv\xc3\xa8ncer, li van demanar si era capa\xc3\xa7 de cantar un fragment d\'una partitura que li lliuraven en m\xc3\xa0. Sembla que aquella sol\xc2\xb7licitud va ser reeixida perqu\xc3\xa8 en la propera temporada el va interpretar al costat de la ja c\xc3\xa8lebre soprano Montserrat Caball\xc3\xa9._NEWLINE_Aquest fragment corresponia a un paper menor de Flavio de la Norma de Bellini, amb el que es va estrenar al Liceu el dia 8 de gener de 1970. Malgrat les poques frases d\'aquest personatge, crida l\'atenci\xc3\xb3 de la mateixa Caball\xc3\xa9, que interpretava el paper principal de Norma, i que el va escollir com a co-protagonista per la seg\xc3\xbcent \xc3\xb2pera que cant\xc3\xa9s al Liceu. Abans, per\xc3\xb2, Carreras va obtenir la segona actuaci\xc3\xb3 entre el 4 i 9 de febrer, ara amb el paper d\'Ismaele de Nabucco, una mica m\xc3\xa9s extens. Aqu\xc3\xad els cr\xc3\xadtics ja comencen a fixar-se en aquest jove talent. Gilbert Price, de la revista Opera, escriu: "Un jove cantant catal\xc3\xa0, Josep Carreras, en el seu primer paper important, ha revelat una veu de tenor l\xc3\xadric de gran promesa." Xavier Montsalvatge escriu a La Vanguardia: "La pres\xc3\xa8ncia de Josep Carreras en el repartiment s\'ha de considerar com un encert que ha perm\xc3\xa8s a aquest artista de manifestar-se amb un primer paper de responsabilitat, \xc3\xa9s artista de clares facultats que a partir d\'ara pot avan\xc3\xa7ar segur en la seva carrera."_NEWLINE_El 19 de desembre de 1970 arribava l\'\xc3\xb2pera que Caball\xc3\xa9 havia triat per fer debutar al seu costat a Carreras: Lucrezia Borgia, de Donizetti, convertint-se en el seu primer paper adult principal, i de fet considerat el seu debut real com a tenor. Naturalment les cr\xc3\xadtiques se centren en la figura de Montserrat Caball\xc3\xa9, per\xc3\xb2 el debut de Carreras no passava desapercebut. Gilbert Price escriu: "Josep Carreras va fer servir la seva magn\xc3\xadfica veu i el seu temperament ardent amb bon efecte com a fill de Lucrezia, Genaro, per\xc3\xb2 hauria d\'anar amb compte de no permetre que la seva l\xc3\xadnia vocal en m\xc3\xbasica de bel canto com aquesta qued\xc3\xa9s distorsionada per canvis de vocals o efectes de verisme." Un mes despr\xc3\xa9s interpretava el paper de Siebel a Faust._NEWLINE_El tenor va con\xc3\xa8ixer la seva primera dona, Merc\xc3\xa8 P\xc3\xa9rez, una estudiant de Ci\xc3\xa8ncies Econ\xc3\xb2miques i tamb\xc3\xa9 nascuda a Barcelona, mentre assistia a un espectacle al Liceu, La forza del destino, un comen\xc3\xa7ament prof\xc3\xa8tic d\'un festeig de cinc anys. L\'abril de 1971, quan estava cantant a Par\xc3\xads la mateixa \xc3\xb2pera, de sobte va agafar el tel\xc3\xa8fon per dir-li a la seva n\xc3\xb2via: "Quan torni ens casem". En una setmana Merc\xc3\xa8 va fer tots els arranjaments, i es van convertir en marit i muller a la bonica catedral de Barcelona._NEWLINE_Carreras va tenir de nou l\'ocasi\xc3\xb3 de cantar amb Montserrat Caball\xc3\xa9 el juliol de 1971 al Royal Festival Hall, en el moment dels seus inicis londinencs, a Maria Stuarda de Donizetti. Vindrien d\'altres produccions en les que cantarien de nou junts en el transcurs dels anys seg\xc3\xbcents. Si b\xc3\xa9 \xc3\xa9s cert que els papers principals d\'aquesta \xc3\xb2pera s\xc3\xb3n per la soprano i mezzosoprano, els cr\xc3\xadtics locals comencen a elogiar de valent al tenor de 25 anys. Alan Blyth, de la revista Opera escriu: "era una d\'aquelles ocasions en qu\xc3\xa8 immediatament i instintivament un reconeix que est\xc3\xa0 en pres\xc3\xa8ncia d\'un nou i molt especial talent. No nom\xc3\xa9s ha estat un tenor profundament bonic, t\xc3\xadpicament amb matisos de la vena espanyola, per\xc3\xb2 tamb\xc3\xa9 el seu propietari sabia com utilitzar tot aix\xc3\xb2 amb el seu m\xc3\xa0xim avantatge i, gaireb\xc3\xa9 tan important, tenia la pres\xc3\xa8ncia vital d\'un que ha nascut per comunicar."_NEWLINE_Essent encara ben jove i per tant molt abans d\'aconseguir el renom que tindria m\xc3\xa9s endavant, ja va donar mostres del seu car\xc3\xa0cter quan en una representaci\xc3\xb3 de La boh\xc3\xa8me de Puccini al Liceu, va fer aturar l\'orquestra i es va avan\xc3\xa7ar cap al p\xc3\xbablic que es bellugava i parlava, i dirigint-s\'hi en catal\xc3\xa0 -idioma que en aquells anys encara de franquisme al Liceu no se sentia pr\xc3\xa0cticament mai en p\xc3\xbablic- el va fer callar per a poder continuar la representaci\xc3\xb3 en silenci. Montserrat Caball\xc3\xa9 no va trigar a convertir-se en el seu principal promotor, amb l\'ajuda del seu germ\xc3\xa0, el representant art\xc3\xadstic Carles Caball\xc3\xa9, que li va proporcionar contractes. Aix\xc3\xb2 va permetre al tenor estalviar-se uns quants anys de papers secundaris fins a poder despuntar com a primera figura.\n_START_SECTION_\nConcurs de cant de Parma\n_START_PARAGRAPH_\nEl mateix mes participa en la preselecci\xc3\xb3 del concurs de cant de veus verdianes de Parma, a It\xc3\xa0lia. Arriba a la final del mes d\'octubre i el guanya. El premi va ser m\xc3\xbaltiple, va suposar una bona suma en met\xc3\xa0l\xc2\xb7lic, un immens prestigi i un contracte per cantar-hi \xc3\xb2pera. El t\xc3\xadtol triat va ser La boh\xc3\xa8me al costat de la soprano Katia Ricciarelli. Aquest encontre va suposar tamb\xc3\xa9 una fita important, no tan sols a nivell art\xc3\xadstic, doncs durant molt anys ambd\xc3\xb3s cantants varen compartir la seva vida sentimental. Va agradar tant que l\'any seg\xc3\xbcent el contractaren per Un ballo in maschera. Per\xc3\xb2 a m\xc3\xa9s va tenir un premi no previst com era el comen\xc3\xa7ament d\'una bona relaci\xc3\xb3 amb Giuseppe Di Stefano i la contractaci\xc3\xb3 per anar a cantar a La Scala._NEWLINE_El guard\xc3\xb3 li va obrir les portes dels teatres italians i, m\xc3\xa9s tard, dels europeus i americans. Amb aquest premi, Josep Carreras va entrar de ple en el circuit dels grans cantants internacionals, encadenant una actuaci\xc3\xb3 darrera l\'altra. Aix\xc3\xad, aquella tardor del 1971 va cantar Lucrezia Borgia a Par\xc3\xads dues vegades, la segona amb Montserrat Caball\xc3\xa9, La Traviata a Praga, la sarsuela Maruxa a Madrid, Lucia di Lammermoor a Menorca i Rigoletto a Tenerife._NEWLINE_El 14 de novembre de 1971, despr\xc3\xa9s d\'assajar a tota pressa, obre la temporada del Liceu i torna a interpretar al duc de M\xc3\xa0ntua de Rigoletto, per substituir al tenor Pedro Lavirgen que s\'havia posat malalt.\n_START_SECTION_\nExplosi\xc3\xb3 internacional\n_START_PARAGRAPH_\nEl repertori de Carreras anava augmentant amb un grapat d\'\xc3\xb2peres que s\'ajustaven a les seves capacitats vocals d\'aleshores. El 1972, debut\xc3\xa0 sobre una escena americana, a la City Opera de Nova York, on va interpretar el paper de Pinkerton a Madama Butterfly. L\'\xc3\xa8xit va ser tan intens que li foren encarregats els papers de La boh\xc3\xa8me, La Traviata i Lucia di Lammermoor en un sol mes. Hi va cantar durant tres temporades seguides fins que va arribar el debut al Metropolitan Opera el 18 de novembre del 1974 amb Tosca._NEWLINE_El New York Times destac\xc3\xa0 a la seva secci\xc3\xb3 d\'art l\'actuaci\xc3\xb3 de Josep Carreras en la seva primera presentaci\xc3\xb3 del 24 de setembre de 1972 del personatge principal de La Traviata. El diari assenyalava que tot i que el tenor es va mostrar una mica t\xc3\xadmid en escena durant el primer acte, va saber atreure\'s al p\xc3\xbablic amb el juvenil aspecte que va donar a la seva interpretaci\xc3\xb3, un no s\xc3\xa9 qu\xc3\xa8 d\'atractiu i d\'ingenu. Una mica en el seu somriure, que captiv\xc3\xa0 immediatament el cor dels assistents perqu\xc3\xa8 posseeix una veu neta i clara, i de vegades delicadament s\xc3\xb2lida i colorista._NEWLINE_Carreras comen\xc3\xa7ava a cr\xc3\xa9ixer. Aix\xc3\xad ho referia Lofti Mansouri, director de l\'\xc3\x92pera de San Francisco: "Una de les estrelles oper\xc3\xadstiques m\xc3\xa9s completes amb qui he treballat mai... La seva musicalitat, intel\xc2\xb7lig\xc3\xa8ncia, habilitat dram\xc3\xa0tica, per no esmentar la seva preciosa veu, el fan un artista total."_NEWLINE_Entre el 1974 i 1975, s\'estrena a quatre dels millors teatres del m\xc3\xb3n: a l\'Staatsoper de Viena amb el paper del duc de M\xc3\xa0ntua de Rigoletto; al Royal Opera House de Londres com a Alfredo a La Traviata; al Metropolitan de Nova York com a Cavaradossi a Tosca; i La Scala de Mil\xc3\xa0 com a Ricardo a Un ballo in maschera. A l\'edat de 28 anys, Josep Carreras ja havia interpretat 24 papers diferents de primer tenor del repertori l\xc3\xadric._NEWLINE_Un ballo in Maschera est\xc3\xa0 molt lligada a la seva vida art\xc3\xadstica i personal. \xc3\x89s un dels rols que m\xc3\xa9s \xc3\xa8xits ha reportat al tenor i que curiosament no va cantar mai al Liceu. Carreras va deixar d\'interpretar aquesta \xc3\xb2pera el 1982 despr\xc3\xa9s d\'haver cantat aquest personatge unes 50 vegades a l\'any durant deu anys seguits._NEWLINE_Carreras s\'havia casat amb Merc\xc3\xa8 P\xc3\xa9rez el 1971. El seu fill Albert va n\xc3\xa9ixer el 1972, l\'endem\xc3\xa0 que Carreras hagu\xc3\xa9 cantat Riccardo per primera vegada a Parma. La seva filla J\xc3\xbalia naixia el 1977, l\'endem\xc3\xa0 d\'enregistrar la mateixa \xc3\xb2pera a Londres. En el moment culminant de la seva carrera, Josep Carreras estava sobre unes 70 actuacions l\'any i viatjava gaireb\xc3\xa9 constantment al voltant de tot el m\xc3\xb3n. Malgrat ser un home intensament privat, en unes quantes entrevistes ha al\xc2\xb7ludit als problemes de combinar una carrera d\'\xc3\xb2pera internacional amb una vida familiar. El 1992 Carreras es divorcia de la seva muller i va tornar a casar el 2006 amb Jutta J\xc3\xa4ger, amb qui ja havia tingut una relaci\xc3\xb3 sentimental entre 1985 i 1991, i finalment es van divorciar el 2011._NEWLINE_El 18 de mar\xc3\xa7 de 1975, l\'anunciada aparici\xc3\xb3 de Montserrat Caball\xc3\xa9 al Carnegie Hall novaiorqu\xc3\xa8s dins de la s\xc3\xa8rie d\'estrelles de Columbia Artists, fou substitu\xc3\xafda per un recital conjunt de Katia Ricciarelli i Josep Carreras. El 1976, Miguel Angel G\xc3\xb3mez, director de l\'Staatsoper Unter den Linden el dirigeix a La Boh\xc3\xa8me, Tosca i Un ballo in maschera.\n_START_SECTION_\nEncontre amb Karajan i \xc3\xa8xit a Viena\n_START_PARAGRAPH_\nAquell mateix any, Herbert von Karajan, el crida per gravar el Don Carlo de Giuseppe Verdi al festival de Salzburg. A partir d\'aquell moment es converteix en el seu tenor i comen\xc3\xa7a una llarga traject\xc3\xb2ria de m\xc3\xa9s d\'una d\xc3\xa8cada treballant tots dos plegats. Una altra gravaci\xc3\xb3 molt afortunada va ser el R\xc3\xa8quiem de Verdi. \xc2\xabUn espanyol conquesta Viena\xc2\xbb, titulava el 14 de febrer el diari Kurier, de m\xc3\xa0xima circulaci\xc3\xb3 a la capital austr\xc3\xadaca, en la seva tercera p\xc3\xa0gina, dedicada a temes culturals. La imatge del tenor Josep Carreras encap\xc3\xa7alava_NEWLINE_l\'extens i elogi\xc3\xb3s reportatge, en qu\xc3\xa8 es feia ress\xc3\xb2 del gran \xc3\xa8xit de cr\xc3\xadtica i de p\xc3\xbablic que Carreras havia obtingut recentment a l\'\xc3\x92pera vienesa amb Tosca. A la vegada, anunciava que cantaria La Gioconda, el 1978, i Aida, a Salzburg, el 1979, sota la direcci\xc3\xb3 de Herbert von Karajan. El juny, al costat de Mirella Freni, i dirigits per Karajan i per Franco Zeffirelli en la part esc\xc3\xa8nica, La Boh\xc3\xa8me esdev\xc3\xa9 un \xc3\xa8xit definitiu a Viena i ja se\'l considera el successor de Giuseppe di Stefano, cantant un Rodolfo inoblidable. L\'impacte de l\'obra sobre el p\xc3\xbablic va ser tan gran, que en acabar l\'\xc3\xb2pera un llarg silenci va precedir els primers aplaudiments. Despr\xc3\xa9s va ser una ovaci\xc3\xb3 que va durar m\xc3\xa9s de quaranta minuts i que no va aconseguir ser interrompuda pel tel\xc3\xb3 met\xc3\xa0l\xc2\xb7lic._NEWLINE_Al costat de la soprano Montserrat Caball\xc3\xa9 i el tenor Pl\xc3\xa1cido Domingo, Carreras va ser elegit el 1977 per intervenir en les solemnitats l\xc3\xadriques que es desenvoluparen al fam\xc3\xb3s teatre de la Scala de Mil\xc3\xa0, amb motiu de la commemoraci\xc3\xb3 del bicentenari d\'aquest coliseu, on interpret\xc3\xa0 Don Carlo dirigit per Claudio Abbado. A la fi de l\'any torna a cantar al costat de Montserrat Caball\xc3\xa9 i Vicen\xc3\xa7 Sardinero per gravar Lucia di Lammermoor, dirigits per Jes\xc3\xbas L\xc3\xb3pez Cobos. Acab\xc3\xa0 l\'any al Liceu al costat d\'Ileana Sinnone a La boh\xc3\xa8me._NEWLINE_El 27 de mar\xc3\xa7 de 1978 interv\xc3\xa9 a l\'Alice Tully del Lincoln Center de Nova York en l\'homenatge a Frederic Mompou al costat del mateix compositor i Alicia de Larrocha. Carreras va haver repetir l\'\xc3\xbaltima can\xc3\xa7\xc3\xb3, interpretada en catal\xc3\xa0, enmig dels crits del p\xc3\xbablic que s\'havia posat dempeus per aclamar els artistes. Tres dies despr\xc3\xa9s cant\xc3\xa0 Tosca al Metropolitan Opera de Nova York_NEWLINE_La revista italiana Panorama, per a La discoteca ideal, elegeix Josep Carreras entre les seixanta millors veus l\xc3\xadriques del moment. Concretament el defineix com un tenor amb un "timbre bell\xc3\xadssim, obert, clar que afronta la interpretaci\xc3\xb3 dels \xc2\xabGrans\xc2\xbb italians, de Mercadante a Verdi"._NEWLINE_Al Festival de Salzburg de l\'any 1979, Josep Carreras figura a l\'elenc d\'Aida sota la direcci\xc3\xb3 de Herbert Von Karajan, al costat de Mirella Freni i Piero Cappuccilli. Grans panells fotogr\xc3\xa0fics amb el seu rostre es prodigaren a Lucerna, al costat dels corresponents a Karajan i dels principals protagonistes dels concerts a la sala Kunsthaus, als llocs publicitaris dels carrers i als aparadors. Anunciaven el R\xc3\xa8quiem de Verdi a les Setmanes Internacionals de M\xc3\xbasica de Lucerna._NEWLINE_A la segona quinzena de mar\xc3\xa7 de 1979, Caball\xc3\xa9 i Carreras oferiren un recital a la Sala Pleyel de Par\xc3\xads, amb una primera part amb obres de Massenet, Donizetti i Umberto Giordano, i amb una segona i tercera parts en qu\xc3\xa8 interpretaren alternativament \xc3\xa0ries de Rossini, Verdi, Bellini i Puccini. A l\'estiu canta La boh\xc3\xa8me a Viena. L\'agost, amb Karajan, va rendir un homenatge al director Karl B\xc3\xb6hm en el seu 85\xc3\xa8 aniversari. Carreras, per un desig expl\xc3\xadcit de l\'homenatjat va cantar la can\xc3\xa7\xc3\xb3 Granada._NEWLINE_Josep Carreras figur\xc3\xa0 entre els protagonistes del comen\xc3\xa7ament de la temporada d\'\xc3\xb2pera a Viena._NEWLINE_Primer cant\xc3\xa0 el paper de Cavaradossi a Tosca i l\'endem\xc3\xa0 havia de participar en la gran representaci\xc3\xb3 de la gala dedicada a l\'UNICEF. Finalment no fou aix\xc3\xad per culpa d\'un malent\xc3\xa8s entre Carreras i Pl\xc3\xa1cido Domingo. Aquest havia demanat que se li conced\xc3\xads una pausa \xc3\xa0mplia entre les seves dues participacions i a causa d\'aquests canvis en el programa Josep Carreras havia d\'anticipar seva \xc3\xa0ria d\xe2\x80\x99Andrea Ch\xc3\xa9nier. Ning\xc3\xba l\'havia informat, per\xc3\xb2, d\'aquest canvi i per tant el cantant no estava preparat quan se li va comunicar que ja arribava el seu n\xc3\xbamero. Carreras es va enfadar molt._NEWLINE_Tamb\xc3\xa9 fou l\'Adam\xc3\xa9s d\xe2\x80\x99Aida al festival de Salzburg, una vegada m\xc3\xa9s dirigit per Karajan. Al setembre de l\'any seg\xc3\xbcent torna a Viena com a Don Jos\xc3\xa9 a Carmen, actuaci\xc3\xb3 que va ser gravada en disc i que va comptar amb la participaci\xc3\xb3 d\'Agnes Baltsa i Katia Ricciarelli._NEWLINE_Carreras sempre troba a faltar Barcelona i la seva fam\xc3\xadlia. En aquells moments t\xc3\xa9 un fill de sis anys, Albert, i una filla de tres mesos, J\xc3\xbalia. La seva dona no pot acompanyar-lo en els viatges perqu\xc3\xa8 t\xc3\xa9 cura dels fills. El cantant apreciava molt a Herbert von Karajan, com "la persona m\xc3\xa9s important de la seva vida art\xc3\xadstica.\n_START_SECTION_\nAnys esplendorosos\n_START_PARAGRAPH_\nTorna a actuar al Liceu a fer al costat de la Caball\xc3\xa9 a Andrea Ch\xc3\xa9nier a la temporada 1979-80. Aprofita l\'estada a Barcelona per actuar a un original concert en forma de marat\xc3\xb3 l\xc3\xadrica dedicat al Club Polimnia de Radio Peninsular. Entre altres cantants, l\'acompanyaren Montserrat Caball\xc3\xa9, Pedro Lavirgen, Vicen\xc3\xa7 Sardinero, Joan Pons, Enric Serra, Carme Hern\xc3\xa1ndez i Rosa Maria Is\xc3\xa0s._NEWLINE_El 3 de juliol de 1980 actua en un concert extraordinari a la sala de l\'Orfe\xc3\xb3 de Sants amb motiu de la celebraci\xc3\xb3 de les noces d\'or del B.I.M, un club de b\xc3\xa0squet del barri de Sants en el qual Carreras havia jugat en la seva formaci\xc3\xb3 juvenil, encara que nom\xc3\xa9s faci 1,70 m d\'al\xc3\xa7ada. Un mes despr\xc3\xa9s, deu mil persones cridaren "Carreras, Carreras!" a l\'un\xc3\xadson a la pla\xc3\xa7a del Duomo de Mil\xc3\xa0, al final del recital del tenor catal\xc3\xa0 amb el qual es van clausurar els festivals d\'estiu d\'aquesta ciutat. Josep Carreras va cantar durant dues hores amb nom\xc3\xa9s quinze minuts deixar de cridar "Ets el m\xc3\xa9s gran! i "Ets un D\xc3\xa9u" i algunes dones van plorar durant el recital._NEWLINE_El tenor catal\xc3\xa0, que ja va tenir una brillant actuaci\xc3\xb3 en els Festivals de Salzburg, va captivar de nou al p\xc3\xbablic vien\xc3\xa8s el 2 d\'agost de 1980 en la inauguraci\xc3\xb3 de la temporada d\'\xc3\xb2pera. Carreras interpret\xc3\xa0 el paper d\'Eduardo a l\'\xc3\xb2pera tr\xc3\xa0gica Lucia di Lammermoor. Tant Carreras, com el seu oponent femen\xc3\xad Edita Gruberova, en el paper de Luc\xc3\xada, van arrencar espontanis aplaudiments de l\'auditori, que van arribar al deliri despr\xc3\xa9s de les dues \xc3\xbaltimes escenes. El p\xc3\xbablic va aplaudir durant m\xc3\xa9s de cinc minuts, cridant bravo, bravo, i interrompent l\'escena final, despr\xc3\xa9s que Carreras va haver cantat en el cementiri l\'\xc3\xa0ria lamentant la p\xc3\xa8rdua de la seva estimada Luc\xc3\xada i cridant a la mort perqu\xc3\xa8 cess\xc3\xa9s el seu dolor amor\xc3\xb3s. Un cop acabada la representaci\xc3\xb3, el p\xc3\xbablic va romandre m\xc3\xa9s de deu minuts assegut, aplaudint, i els artistes van haver d\'efectuar nombroses sortides, que van haver de prolongar fins a mitja hora perqu\xc3\xa8 una part del respetabla seguia ovacionant especlalmente a la Gruberova i Carreras._NEWLINE_Com ja comen\xc3\xa7ava a ser habitual, per Nadal torna al Liceu, aquesta vegada per cantar La boh\xc3\xa8me al costat de Montserrat Caball\xc3\xa9. Josep Carreras, des de la seva entrada, va posar a prova tot el seu poder vocal, aquest color calent, vibrant del seu timbre, la l\xc3\xadnia de la seva dicci\xc3\xb3 que sempre sembla reflex de tensions temperamentals i d\'una sincera emotivitat. A causa d\'aquesta voluntat de donar-ho tot des d\'un principi, en el primer acte no va semblar tan segur com en la resta de l\'obra, encara que ja en la gelida manina va saber captivar i amb la Caball\xc3\xa9 van donar el do de pit final com \xc3\xa9s de reglament, amb valentia i precisi\xc3\xb3._NEWLINE_El febrer de 1981, Carreras va protagonitzar un incident a Par\xc3\xads, furi\xc3\xb3s perqu\xc3\xa8 el p\xc3\xbablic el va xiular durant l\'\xc3\xbaltim assaig general d\'Un ballo in maschera, es va avan\xc3\xa7ar cap als espectadors i els va obsequiar amb una gr\xc3\xa0fica botifarra, la not\xc3\xadcia va apar\xc3\xa8ixer a la revista Paris Match. El mes seg\xc3\xbcent, a Ni\xc3\xa7a, canta una vegada m\xc3\xa9s al costat de la Caball\xc3\xa9 a l\'\xc3\xb2pera Andrea Ch\xc3\xa9nier.\n_START_SECTION_\nAl cim\n_START_PARAGRAPH_\nEl dia 20 del mes seg\xc3\xbcent, Nova York es rendeix a la vetllada que els hi ofereixen dos il\xc2\xb7lustres catalans: Montserrat Caball\xc3\xa9 i Josep Carreras. En un programa compost per \xc3\xa0ries de Bellini, Donizetti i Rossini en la seva primera part, la Caball\xc3\xa9 es va mostrar un cop m\xc3\xa9s propiet\xc3\xa0ria de tots els seus registres, prodigant-los generosament en la interpretaci\xc3\xb3 de cadascuna de les seves peces memorables. En alguna ocasi\xc3\xb3 juntament amb el tenor Josep Carreras, va mantenir tamb\xc3\xa9 un alt\xc3\xadssim nivell en duos d\'\xc3\xb2peres de l\'\xc3\xa8poca del bel canto. Carreras va demostrar tenir una de les veus m\xc3\xa9s belles del m\xc3\xb3n i el perqu\xc3\xa8 Karajan el va elegir per diverses i brillants temporades. En aquell moment, Carreras posseeix una rica varietat, un to alt que arriba als n\xc3\xbavols i una modulaci\xc3\xb3, un fraseig impecables, i que en la seva interpretaci\xc3\xb3 de La partida va demostrar un gust i un talent exquisits. Va arribar a demostrar el seu mestratge de gran cantant de l\'escena oper\xc3\xadstica, i quan en els bisos va haver de desplegar el seu repertori, va oferir una bella versi\xc3\xb3 de la melanc\xc3\xb2lica i dol\xc3\xa7a can\xc3\xa7\xc3\xb3 italiana Catari. A la segona part, la sala del Metropolitan semblava que s\'ensorrava amb les ovacions. Estava dedicada a la sarsuela, amb p\xc3\xa0gines de Caballero. Jim\xc3\xa9nez, Chap\xc3\xad, Soroz\xc3\xa1bal i Guerrero. Carreras es va lluir sobiranament en la interpretaci\xc3\xb3 de p\xc3\xa0gines musicals que arribaven a valors fins llavors desconeguts. Un gran talent musical i una veu preciosa en la interpretaci\xc3\xb3 per ambd\xc3\xb3s del duo final del primer acte de La boh\xc3\xa8me._NEWLINE_El desembre cant\xc3\xa0 una Boh\xc3\xa8me, en una producci\xc3\xb3 de Franco Zeffirelli, al Metropolitan de Nova York. Despr\xc3\xa9s particip\xc3\xa0 en el tradicional festival nadalenc de cors de la catedral de Sant Patrici. La veu de tenor va ressonar a les \xc3\xa0mplies naus de la catedral amb l\xe2\x80\x99Avemaria de Schubert, i Bless this house de May Brahe._NEWLINE_El febrer de 1982 va actuar tres vegades al Liceu. L\'11, en un concert novament al costat de Montserrat Caball\xc3\xa9 i sota la direcci\xc3\xb3 del mestre Daniel Lipton, el 16 a Lucia di Lammermoor i el 18 a L\'elisir d\'amore. El primer es desenvolup\xc3\xa0 en un ambient d\'adhesi\xc3\xb3 incondicional als cantants, en un deliri col\xc2\xb7lectiu d\'ovacions generos\xc3\xadssimes i una crid\xc3\xb2ria ensordidora, amb un final de sessi\xc3\xb3 gaireb\xc3\xa9 d\'infart._NEWLINE_L\'1 de mar\xc3\xa7, les ovacions provenien de La Scala de Mil\xc3\xa0. Carreras va apar\xc3\xa8ixer a l\'escenari amb una veu potent\xc3\xadssima, lluint la barba que s\'havia deixat cr\xc3\xa9ixer per interpretar La boh\xc3\xa8me, per cantar romances de sal\xc3\xb3, can\xc3\xa7ons de folklore ib\xc3\xa8ric i napolit\xc3\xa0, i \xc3\xa0ries d\'\xc3\xb2pera. L\'\xc3\xa8xit va ser tan clamor\xc3\xb3s que va regalar al p\xc3\xbablic gaireb\xc3\xa9 una hora de programa. En aquesta segona part es va poder observar com la seva veu estava ja ben temperada i les notes obtenien un gran perfecci\xc3\xb3._NEWLINE_Amb Montserrat Caball\xc3\xa9, la mezzo Ielena Obraztsova i el bar\xc3\xadton Leo Nucci, va inaugurar la temporada 1982-1983 del Liceu amb Don Carlo._NEWLINE_Giuseppe Di Stefano afirma en una entrevista del 1983 que Josep Carreras \xc3\xa9s el seu substitut perqu\xc3\xa8 est\xc3\xa0 dotat al m\xc3\xa0xim i \xc3\xa9s un cantant complet._NEWLINE_El juny del 1985, Montserrat Caball\xc3\xa9 i Josep Carreras varen cantar l\'\xc3\xb2pera Andrea Ch\xc3\xa9nier al teatre de la Zarzuela de Madrid.\n_START_SECTION_\nRetorn als escenaris\n_START_PARAGRAPH_\nT\'estimo de Grieg, en versi\xc3\xb3 catalana, va ser la pe\xc3\xa7a amb qu\xc3\xa8 Carreras es va retrobar amb el seu p\xc3\xbablic, en el multitudinari concert a l\'avinguda Llu\xc3\xads Companys, el 1988 un cop superat el tr\xc3\xa0ngol de la malaltia._NEWLINE_El 1990, centenars de milions de teleespectadors del m\xc3\xb3n sencer van poder veure i sentir Els Tres Tenors al concert per a l\'obertura de la Copa del m\xc3\xb3n de futbol a Roma. Aquest concert, destinat a recollir fons per a la Fundaci\xc3\xb3 Carreras, va ser tamb\xc3\xa9 l\'ocasi\xc3\xb3 del retrobament solemne entre el tenor i els seus dos amics Luciano Pavarotti i Pl\xc3\xa1cido Domingo._NEWLINE_Despr\xc3\xa9s, va restringir les seves actuacions esc\xc3\xa8niques a una o dues produccions anuals, a part dels recitals ben\xc3\xa8fics per la seva fundaci\xc3\xb3._NEWLINE_A m\xc3\xa9s a m\xc3\xa9s de l\'art l\xc3\xadric (el bel canto), Carreras s\'ha introdu\xc3\xaft tamb\xc3\xa9 en g\xc3\xa8neres jutjats menors, tals com la sarsuela. Ha participat igualment, en escena com en estudi, a la com\xc3\xa8dia musical West Side Story. El 2002 va ser el protagonista de la inauguraci\xc3\xb3 de l\'auditori del Conservatori de M\xc3\xbasica de Vila-seca que des d\'aleshores porta el seu nom._NEWLINE_El 2008, Josep Carreras celebr\xc3\xa0 amb un recital triomfal i carregat d\'emocions, tant a l\'escenari com a la sala, el 50\xc3\xa8 aniversari del seu debut al Gran Teatre del Liceu. Els aplaudiments varen durar una hora._NEWLINE_El maig de 2009, el tenor barcelon\xc3\xad va anunciar que donava per acabada la seva carrera a l\'\xc3\xb2pera per les exig\xc3\xa8ncies f\xc3\xadsiques d\'aquests papers i va assegurar que limitaria les seves actuacions a recitals en els quals se sentia m\xc3\xa9s c\xc3\xb2mode. El mateix mes fou guardonat amb un premi a tota una vida en els premis Classical Brits de m\xc3\xbasica cl\xc3\xa0ssica, a l\'auditori Royal Albert Hall de Londres. A l\'acte hi assist\xc3\xad Pl\xc3\xa1cido Domingo, qui al costat de Carreras i Pavarotti ostenten l\'honor d\'haver participat en el disc m\xc3\xa9s venut de la hist\xc3\xb2ria de la m\xc3\xbasica cl\xc3\xa0ssica._NEWLINE_L\'abril de 2014, al teatre Arriaga de Bilbao, va fer una excepci\xc3\xb3 i va crear el paper de Frederic, el jutge a El juez (los ni\xc3\xb1os perdidos) del compositor austr\xc3\xadac Christian Kolonovits. El tenor ho consider\xc3\xa0 un repte personal el fet de portar el pes del protagonisme d\'una \xc3\xb2pera contempor\xc3\xa0nia de dues hores i mitja de durada. Carreras va aguantar b\xc3\xa9 les tres funcions, en qu\xc3\xa8 va aconseguir grans i prolongats aplaudiments del p\xc3\xbablic. A m\xc3\xa9s, el tenor va confessar sentir-se molt motivat per afrontar la representaci\xc3\xb3 d\'aquesta obra de Kolonovist el mes d\'agost, al Festival Internacional del Tirol (\xc3\x80ustria), on la representar\xc3\xa0 amb el mateix elenc.\n_START_SECTION_\nHomenatges\n_START_PARAGRAPH_\nEl 17 de juny de 2008, Josep Carreras celebr\xc3\xa0 amb un recital el 50\xc3\xa8 aniversari del seu debut al Gran Teatre del Liceu. Carreras f\xc3\xa9u un repertori variat, tot i que amb accent b\xc3\xa0sicament itali\xc3\xa0, que anava de les arie antiche barroques a les napolitanes passant per les melodies de sal\xc3\xb3, un parell de peces llatinoamericanes i dos exemples d\'Eduard Toldr\xc3\xa0. El recital es complement\xc3\xa0 amb una emotiva exposici\xc3\xb3 al Foyer que fa un recorregut per la vida art\xc3\xadstica del tenor. 30 banderoles amb m\xc3\xa9s de 700 fotos, 6 audiovisuals, vestits d\'\xc3\xb2peres, cartells d\'actuacions a la Scala, l\'Staatsoper de Viena i el Bolxoi, 170 portades de discos, premsa, una foto espectacular del tenor feta per Annie Leibowitz, i un camerino que ensenya detalls sensibles de la humanitat de l\'artista, on hi ha des de maquillatge a pastilles Caruso i les habituals Valda, un inhalador, un diploma de l\'Orfe\xc3\xb3 de Sants al costat de diversos discos d\'or, imatges d\'Els Tres Tenors, fotos jugant a futbol amb Pl\xc3\xa1cido Domingo o amb l\'actor Walter Matthau i una carta de Frank Sinatra agraint-li la seva interpretaci\xc3\xb3 de My Way. Tot i que Carreras ha interpretat fins a 26 personatges al Liceu, els debuts del tenor al Liceu van ser tres, i aix\xc3\xad s\'estructur\xc3\xa0 l\'exposici\xc3\xb3: la infantesa, el tenor professional i el tercer debut, el 6 de novembre de 1988. "Despr\xc3\xa9s d\'onze mesos a l\'hospital pujar a l\'escenari i cantar va ser un moment molt especial, com tamb\xc3\xa9 el 1994 quan, despr\xc3\xa9s del foc, a les Rambles es feien les miniactuacions els dissabtes"._NEWLINE_L\'auditori del Conservatori de Vila-seca que va inaugurar el 2002 porta el seu nom.\n_START_SECTION_\nCarreras i Catalunya\n_START_PARAGRAPH_\nJosep Carreras ha mantingut sempre un fort vincle amb Barcelona, la seva ciutat natal, i amb Catalunya, el seu pa\xc3\xads. A banda de les m\xc3\xbaltiples actuacions al Liceu, ha enregistrat diversos treballs en llengua catalana, com "Et portar\xc3\xa9 una rosa" (1987), amb composicions d\'Antoni Parera Fons i lletres de Josep M. Andreu, Carreras canta a Catalunya (1990), amb can\xc3\xa7ons del repertori popular catal\xc3\xa0 (editat tamb\xc3\xa9 per al p\xc3\xbablic internacional amb el t\xc3\xadtol Jos\xc3\xa9 Carreras Sings Catalan Songs), o Junts (2004), fruit de l\'actuaci\xc3\xb3 que va fer conjuntament amb Llu\xc3\xads Llach el 29 de desembre de 2003 al Palau Sant Jordi de Barcelona._NEWLINE_Carreras s\'ha declarat partidari de la independ\xc3\xa8ncia pol\xc3\xadtica de Catalunya. Ho va fer per primer cop de forma p\xc3\xbablica el 29 de novembre de 2009 en una retransmissi\xc3\xb3 en directe de GolTV al Camp Nou, el dia del Bar\xc3\xa7a-Madrid, on de forma espont\xc3\xa0nia crida una cosa que sent profundament \xc2\xabVisca Catalunya lliure!\xc2\xbb Posteriorment ha confirmat el seu posicionament independentista en diverses aparicions p\xc3\xbabliques, com al programa \xc3\x80gora de Tv3 (entrevistat per Xavier Bosch) o al programa El convidat de Tv3 (entrevistat per Albert Om). En aquestes dues entrevistes tamb\xc3\xa9 explica com, sempre que surt a cantar, porta una petita senyera a la butxaca del frac o l\'americana per sentir Catalunya a prop._NEWLINE_El futbol \xc3\xa9s una de les seves debilitats. Culer de tota la vida, Carreras freq\xc3\xbcenta el Camp Nou per veure jugar el Bar\xc3\xa7a. Quan est\xc3\xa0 de viatge, el seu fill gran, Albert, el truca per tel\xc3\xa8fon els diumenges a la nit per informar-lo dels resultats de la jornada.'